RUŽA TOMAŠIĆ ponovno će sjediti u Europskom parlamentu.

Izabrana je na listi Hrvatskih suverenista, koalicije koja je sastavljena od nekoliko desnih i klerikalnih stranaka.

Nedavno je tjednik Novosti otkrio kako je Tomašić 80-ih godina u Kanadi, odjevena u ustašku uniformu, recitirala svoje i tuđe pjesme u kojima se slavi ustaški poglavnik Ante Pavelić, a nova-stara europarlamentarka je, suočena s ovim otkrićem, rekla da se ne odriče "običnih ustaša".

Ruža Tomašić se tako danas, kako ne bi izgubila ekstremno desno biračko tijelo, "ne odriče običnih ustaša", ali treba podsjetiti da je političku karijeru započela borbom protiv dilera.

Prokazala dilera na Korčuli pa se grlila s Bujancem u izbornoj noći

Mediji su tepali "hrabroj Ruži" koja je 2006. prokazala lokalnog dilera na Korčuli, gdje Tomašić ima obiteljsku kuću. Ušla je u otvoreni rat s njim, ali i drugim dilerima koje nije štedjela u medijskim istupima. Govorila je čak kako na trajektu za Korčulu u torbici nosi pištolj kako bi se, u slučaju da je napadnu, mogla obračunati s dilerima.

Kako Tomašić nastoji ostaviti dojam dosljedne političarke, teško je shvatiti što je u izbornoj noći u stožeru njenih suverenista, i to s njom u zagrljaju, radio neonacist Velimir Bujanec.

To pitanje je zanimljivo ne (samo) zato što je riječ o neonacistu koji se također u svojim mlađim danima slikao u crnoj uniformi s kukastim križem na rukavu, nego zbog toga što je riječ o pravomoćno osuđenom dileru za kojeg je na sudu utvrđeno da je prostitutki nabavljao drogu i tako plaćao seksualne usluge.

Presuda Bujancu iz 2017.

Bujanec je osuđen jer je prilikom susreta sa Sanelom Metović od lipnja do listopada 2013. "u najmanje pet navrata koji su se odvijali jednom mjesečno u hotelskoj sobi hotela Vila Tina, gdje mu je ona uz novčanu naknadnu pružala seksualne usluge, davao joj da konzumira po jedan gram droge kokain", ali i jer je u rujnu 2013. godine na njezino traženje pribavio veće količine raznih vrsta droga "u cilju da na takav način plati seksualne usluge". Osim toga, iste je godine sudjelovao je u transakcijama droge s Velimirom Ripom, a u automobilu je zatečen s 0,9 grama kokaina.

Nazvali smo Ružu Tomašić i pitali što se promijenilo

Kako je Bujanec pravomoćno osuđeni diler, dakle pripada u onu skupinu protiv koje se svojedobno Tomašić žestoko borila, odlučili smo je nazvati i provjeriti što se promijenilo.

U nastavku donosimo razgovor s Ružom Tomašić. Indexova pitanja su napisana boldanim slovima, a odgovori Ruže Tomašić običnima.

Zanima nas jedna stvar u vezi vaše borbe protiv dilera na Korčuli, ali i dilera droge općenito. Jeste li vi i dalje na istoj liniji razmišljanja u vezi tog problema?

Je, je, još uvijek, kad me netko zove, držim tribine, ali to su većinom roditelji, grupe koje žele to daleko od medija pa onda to nikada nije u medijima.

Kako se u taj vaš stav uklapa osuđeni diler Velimir Bujanec s kojim ste se grlili u izbornoj noći?

Tekst se nastavlja ispod oglasa

Pa ja razgovaram i s dilerima ako žele ostaviti se droge. Puno sam puta razgovarala sa sitnim dilerima koji se žele ostaviti droge, ja ih nagovaram da idu u komune i tako.

Bujanca onda stavljate u kategoriju tih sitnih dilera?

Ne, ne, on je voditelj TV postaje na koju ja mogu doći. Drugi me ne zovu, to je jedina desna postaja gdje ja mogu doći reći svoje mišljenje.

Činjenica je da je Bujanec osuđeni diler. Jeste li ikada pričali s njim o tome?

A ne, ja s njim nisam pričala o tome. Ja nisam ni u policiji ni u pravosuđu...

Ali borili ste se protiv dilera. Samo pokušavamo shvatiti kada vam je to prestalo smetati.

Ima vam ljudi koji su... Kako znate da on još to radi?

Ne znamo, ali je radio.

Ima vam ljudi koju su to radili, ali su sad članovi društva i društvo s njima surađuje, normalni su članovi društva. Znam ja što vi mislite, nije mi nitko mogao napakostiti, ne možete mi ništa naći, sad su tu ustaške uniforme i dileri. Pa dajte, ljudi, možda sam trebala lagati, orobiti nekoga, prevariti, krasti, možda biste onda imali o nečemu pisati.

Ne pitamo vas za ustašku uniformu, to je bilo prije puno godina. Ovo o čemu pričamo dogodilo se nedavno, zanima nas smeta li vam to ili ne?

Gledajte, to je bila njegova prošlost. Ako se njega uhvati ponovno, onda ćemo vidjeti... To je bilo, to se dogodilo i šta? Svi ti ljudi koji su bili po zatvorima ili kažnjavani, po tome nitko s njima ne bi trebao razgovarati.

Je li onda moguće da se među ljudima s kojima vi surađujete pojavi još neki diler ili će to ostati na Bujancu?

(Smijeh.) A je li moguće možda da je u vašoj redakciji ili netko s kime vi razgovarate sitni diler?

Ne znam, ali za njega znam da postoji pravomoćna presuda.

Pa postoji, ali ako do nečeg novoga dođe. Mislim da svi ljudi griješe i da se svim ljudima mora dati šansa. Onda ja ne bih s puno ljudi mogla razgovarati, onda ne bih ni s nekim bivšim ili sadašnjim saborskim zastupnicima radi nekih drugih propusta. Znate što, ja se držim onoga "neka baci prvi kamen".